Folketing
1998-11-12

Det har været vigtigt for Socialdemokratiet, at forældrene, der vælger fritvalg-ordningen, fortsat har arbejdsgiverfunktionen, ellers vil det undergrave ordningens formål, nemlig at give forældrene reel frihed og indflydelse på, hvordan deres børn passes. Hvis forældrene fritages for arbejdsgiverrollen, bliver det kommunen, der kommer til at fungere som arbejdsgiver, og så forsvinder ideen bag ordningen. Vi skal altså ikke fratage forældrene de administrative opgaver, men derimod gøre reglerne lidt nemmere at forstå og administrere. Det er det, der lægges op til med det her forslag. Også kommunerne drager fordel af det fremsatte forslag. For det første er forenklingen af reglerne jo generelt til gavn for kommunerne. For det andet sparer kommunerne penge, når de ikke længere skal betale tilskud til brugere af ordningen i forbindelse med sygedagpenge. Endvidere bidrager frit valg-ordningen til, at kommunerne kan leve op til pasningsgarantien: Jo flere der vælger denne ordning, jo færre skal kommunerne sørge for en anden pasning til.